1Baana bangye abakundwa, ebi naabibahandiikira ngu murekye kukora ebibi. Kwonka omuntu weena ku araakore ekibi, amanye ku twine orikututonganira ahari Taata, niwe Yesu Kristo ohikiriire. 2Kristo ogwo niwe karabo y'ebibi byaitu, haza ti byaitu byonka, kureka n'eby'ensi yoona. 3Ku tworobera ebiragiro bya Ruhanga, nibwo tuhamya ku turikumumanya. 4Orikwegamba ati: Nimmumanya, haza akagomera ebiragiro bye, aba ari omubeihi, kandi omuriwe haba hatarimu mazima. 5Kwonka weena okuratira ekigambo kye, buzimazima rukundo ei agira ahari Ruhanga eba ehikiire kimwe. Aha niho tuhamiza ku turi omuri Ruhanga; 6orikwegamba ngu atuura omuri Ruhanga, ashemereire kutwaza nka Yesu Kristo oku yaabaire atwaza. 7Baana bangye abakundwa, tindikubahandiikira kiragiro kisya, kureka ekya ira, eki mwahairwe omu kutandika. Ekyo kiragiro ekya ira n'ekigambo eki mwahuriire. 8Kwonka mbwenu ekiragiro eki ndikubahandiikira ni kisya, kandi amazima gaakyo nigareeberwa omuri Kristo n'omuriimwe. Manya omwirima nigugyenda niguhwaho, n'omushana gwajwire. 9Orikwegamba ngu ari omu mushana, haza akanga omunyaruganda, biri akiri omu mwirima. 10Okunda omunyaruganda aguma ari omu mushana, kandi omuriwe tihabamu kirikuteeza ntsibo. 11Kwonka oyanga omunyaruganda aba ari omu mwirima kandi omwirima ogwo nigwo agyenderamu, atarikumanya i arikuza, ahabw'okuba omwirima guba gumushwekire aha maisho. 12Baana bangye abakundwa, nimbahandiikira ahabw'okuba ebibi byanyu bisaasiirwe ahabwa Yesu. 13Imwe baataata, nimbahandiikira ahabw'okuba ogwo obaho okwiha omu kutandika nimumumanya. Naimwe batsigazi 'mwe, nimbahandiikira ahabw'okuba musingwire Omubi. Baana bangye abakundwa, naabahandiikira ahabw'okuba nimumanya Taata. 14Imwe baataata, naabahandiikira ahabw'okuba ogwo obaho okwiha omu kutandika nimumumanya. Naimwe abatsigazi, naabahandiikira ahakw'okuba muri ab'amaani, n'ekigambo kya Ruhanga kituura omuriimwe kandi musingwire Omubi. 15Mutarikunda ensi, nobu byakuba ebintu ebigirimu. Omuntu weena ku akunda ensi, okukunda Taata kuba kutamurimu. 16Ahabw'okuba kyona ekiri omu nsi okururuuha kw'omubiri, n'okwetenga kubi okw'amaisho, n'okwesiimiranira eitungo tibiruga hari Taata, kureka biruga omu nsi. 17Haza ensi ehwaho hamwe n'ebyayo ebi abantu beetenga; kwonka okora ebi Ruhanga akunda, agumaho ebiro byona. 18Baana bangye abakundwa, obunaku bw'aha muheru bwahika! Mukahurira ngu omwangizi wa Kristo naija. Mbwenu hati abangizi baingi ba Kristo baizire; ekyo nikyo kirikutumanyisa ku obunaku obu buri obw'aha muheru. 19Abo bantu bakaturugamu, ahabw'okuba bakaba batari b'omu baitu. Manya kuri baabaire bari ab'omu baitu, bakaagumiizemu naitwe. Mbwenu bakaturugaho, ngu kimanywe ku hatariho n'omwe omuribo buzimazima owaabaire ari ow'ekigombe kyaitu. 20Kwonka imwe, mukasiigwa amajuta Ogwo Orikwera, kandi mwena nimumanya amazima. 21Naabahandikira ti habw'okugira ngu timurikumanya mazima, kureka ngu ahabw'okuba nimugamanya, kandi nimumanya ku hatariho kishuba ekiruga omu mazima. 22Mbwenu omubeihi n'oha? T'ogwo ohakana naagira ati: Yesu ti Kristo? Omwangizi wa Kristo n'oyehakana Taata na Mwana. 23Tihariho oyehakana Mwana, akagira ati: Taata. Weena oyatura ku arikwikiriza Mwana, biri aine Taata. 24Eki mwahuriire okwiha omu kutandika, ka kibe nikyo kyaguma omuriimwe. Eki mwahuriire okwiha omu kutandika, ku kiraagume omuriimwe, nibwo muraagume omuri Mwana n'omuri Taata. 25Kandi eki Kristo yaaturaganiise n'eki: amagara agatahwaho. 26Ebyo naabibahandiikira ahabw'abo abarikwenda kubabeihabeiha. 27Kwonka imwe, okusiigwa amajuta oku Kristo yaabasiigire kutuura omuriimwe. N'ahabw'ekyo timurikwetenga muntu weena kubeegyesa; ahabw'okuba okusiiga oku yaabasiigire nikubeegyesa ebya buri kintu. Okwo kwegyesa n'okw'amazima kandi ti bishuba. Mbwenu mugume omuriwe, nk'oku mwayegyesiibwe. 28Baana bangye abakundwa, mugume omuri Kristo. Reero ku ariboneka, tushangwe twine obwesigye, tutarikwitwa nshoni aha kiro ky'okwija kwe. 29Ku muraabe nimumanya ngu Kristo aba ohikiriire, muhamye ku omuntu weena okora ebihikire aba azairwe Ruhanga.
lug_Latn